秋蘭辭
作者：高似孫
朝代：宋

paragraphs: 秋蘭兮青青，得道兮如素。
娟娟兮好脩，行隠隠兮不渝。
夫人兮孰懷，美蘭何爲兮覩處。
秋蘭兮英英，含章兮自明。
山中兮無人，其與誰兮晤傾。
悲復樂兮樂復悲，悵來者兮不可期。
悲莫悲兮有所思，樂莫樂兮心相知。
贈子兮雜珮，朝能來兮夕能會。
暮雨兮生愁，心繚悷兮何能嘅。
訊蒼蒼兮如何，天不語兮雲嵯嵯。
吐琬琰兮自通，宛清揚兮山之阿。
望美人兮不來，閴寥寥兮浩歌。
雲裾兮風裳，引沆瀣兮朝陽。
澹自樂兮僾尚羊，豈無人兮而不香。